## Rješenje Ustavnog suda Republike Hrvatske broj:U-III-465/2007 od 22. ožujka 2007.

### NN 42/2007 (23.4.2007.), Rješenje Ustavnog suda Republike Hrvatske broj:U-III-465/2007 od 22. ožujka 2007.

# USTAVNI SUD REPUBLIKE HRVATSKE

**1434**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Ivan Matija, predsjednik
Vijeća, te suci Marijan Hranjski i Nevenka Šernhorst, članovi Vijeća, u postupku
koji su ustavnom tužbom pokrenuli P. G., I. G., T. M. G., M. R., V. Ž., K. G. i
B. G., svi iz Z., na sjednici održanoj 22. ožujka 2007. godine, jednoglasno je
donio

## RJEŠENJE

I. Odbija se prijedlog za povrat u prijašnje stanje.
II. Ustavna tužba se odbacuje.
III. Ovo rješenje objavit će se u »Narodnim novinama«.

```
Obrazloženje
```

1. Podnositelji su podnijeli ustavnu tužbu protiv presude Županijskog suda u
Zadru, broj: P-6/04 od 10. ožujka 2006. godine.
2. Uz ustavnu tužbu podnositelji su podnijeli prijedlog za povrat u prijašnje
stanje na temelju članka 66. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u nastavku:
Ustavni zakon), zbog propuštanja roka za podnošenje ustavne tužbe. Kao razlog
nepravodobnosti ustavne tužbe podnositelji navode činjenicu da su umjesto
ustavne tužbe izjavili reviziju koja je odbačena kao nedopuštena rješenjem
Županijskog suda u Zadru, broj: P-6/04 od 20. prosinca 2006. godine, budući da u
vrijeme izjavljivanja revizije ista nije bila dopuštena po tada važećim
odredbama Zakona o izvlaštenju (»Narodne novine«, broj 9/94., 35/94., 112/00. i
114/01.). O tome su podnositelji, navode u tužbi, doznali u trenutku primitka
navedenog rješenja 24. siječnja 2007. godine, te stoga podnose prijedlog za
povrat u prijašnje stanje u subjektivnom roku od 15 dana od prestanka razloga
propuštanja.
*Prijedlog za povrat u prijašnje stanje je pravodoban i dopušten.*

*Prijedlog nije osnovan.*

3. Odredba članka 66. stavka 1. i 2. Ustavnog zakona propisuje:
*»Osobi koja iz opravdanih razloga propusti rok za podnošenje ustavne tužbe,
Ustavni sud će dopustiti povrat u prijašnje stane ako ona u roku od 15 dana
nakon prestanka razloga koji je prouzročio propuštanje podnese prijedlog za
povrat u prijašnje stanje i ako istodobno s prijedlogom podnese i ustavnu tužbu.
Nakon proteka tri mjeseca od dana propuštanja ne može se tražiti povrat u
prijašnje stanje.«*
4. Razmatrajući razloge koje su podnositelji naveli u svom prijedlogu za povrat
u prijašnje stanje utvrđeno je da se navedene okolnosti propuštanja roka za
podnošenje ustavne tužbe u predmetnoj pravnoj situaciji ne mogu smatrati
opravdanim razlogom u smislu odredbe članka 66. Ustavnog zakona.
5. Slijedom iznijetoga, utvrdivši prijedlog podnositelja za povrat u prijašnje
stanje neosnovanim, taj je prijedlog odbijen, dok je ustavna tužba, na temelju
članka 64. Ustavnog zakona, odbačena kao nepravodobna.
6. Objava ovog rješenja temelji se na članku 29. stavku 1. Ustav­nog zakona.

Broj: U-III-465/2007
Zagreb, 22. ožujka 2007.

USTAVNI SUD REPUBLIKE HRVATSKE
Predsjednik Vijeća
**mr. sc. Ivan Matija**, v. r.

Rješenje, NN 42/2007-1434
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)